Τόσο το υπνωτήριο του δήμου Πατρέων -στο παλαιό Αρσάκειο- όσο και χώροι στα ΚΑΠΗ της πόλης αλλά ακόμη και pansion που επινοικιάζει ο δήμος περιμένουν από χθες τους άπορους πατρινούς.

Ώστε να τους παράσχουν τη ζεστασιά, λίγο φαγητό κι έναν καλό ύπνο.

Ο λόγος για τις υποδομές του δήμου οι οποίες σε συντονισμό από τον κοινωνικό τομέα διατίθενται σε ανήμπορους πολίτες για να περάσουν αυτές τις κρύες ημέρες και να μην κοιμούνται σε παγκάκια ή εισόδους πολυκατοικιών.

"Χθες ξεκινήσαμε με δύο άτομα τα οποία φιλοξενήθηκαν στο υπνωτήριο στο παλαιό Αρσάκειο. Σήμερα αναμένουμε περισσότερο κόσμο δεδομένου του κρύου και της καλύτερης ενημέρωσης", αναφέρει στο thebest.gr ο πρόεδρος του κοινωνικού οργανισμού του δήμου Πατρέων Θεόδωρος Τουλγαρίδης.

Στην ανακοίνωσή του ο Δήμος Πατρέων αναφέρει:

Με δεδομένη την κρίσιμη κοινωνικοοικονομική κατάσταση στην πόλη μας και ενόψει των χαμηλών θερμοκρασιών τις επόμενες ημέρες, ο Δήμος Πατρέων με τον Κοινωνικό Οργανισμό θα λειτουργήσουν άτυπο υπνωτήριο σε χώρο του πρώην Αρσακείου για άστεγους συμπολίτες μας.

Η φιλοξενία στο άτυπο υπνωτήριο θα ξεκινήσει από σήμερα και θα διαρκέσει καθ όλη την διάρκεια των χαμηλών θερμοκρασιών ( ψύχος ).

Η διαμονή στο χώρο του άτυπου υπνωτηρίου θα είναι από τις 20:00 έως και τις 8:00 π.μ.

Η ώρα προσέλευσης των ενδιαφερομένων θα είναι από 20:00 -22:00.

Ο Δήμος Πατρέων και ο Κοινωνικός Οργανισμός καλούν τους ενδιαφερόμενους, όλους τους συμπολίτες μας και τις υπηρεσίες που γνωρίζουν περιστατικά αστέγων να ενημερώσουν σχετικά τις υπηρεσίες μας.

Τηλ. επικοινωνίας: Ψαρρού Αγγελική 2610390968 / 6984617545 και Ταβουλάρης Αντώνιος 6972329595.